În sfârșit, cu mici variațiuni pe temă, vom rămâne, în continuare, spectatorii justiției-televizate, ai preumblării anchetaților încătușați prin fața camerelor tv (drept exemple mult prea intens expuse, pe motiv că să ne intre bine, la toți, în cap!), ai scandalurilor pe fiecare palier al Justiției – CSM, Inspecție Judiciară, DNA, Parchete, Instanțe -, ai interceptărilor/înregistrărilor/stenogramelor „volante”/scurgerilor de informații „pe surse”, care au făcut până acum, și vor face, în continuare, mult rău actului de justiție, în sine, care n-ar fi trebuit trâmbițat, televizat, radioficat, fotografiat, decredibilizat prin abuz de imagine și spectacol, uneori grotesc, alteori rizibil, de prea multe ori neproductiv… Dacă va învinge Parlamentul României în formula sa actuală, ei bine, atunci și mai oarba Justiția, care va urma (timorată, precum Poliția anilor 90, fosta Miliție ciufulită de Revoluție), nu va mai nimeri nici măcar trotuarul de pe lângă Casa Poporului, dar să mai și intre în Parlament cu propuneri de ridicare a imunității vreunui ales care, cine știe cum, va fi ajuns, din greșeală, în vreo anchetă oarecare.